བསྟན་ཏོ། །གསུམ་པ་ལེའུའི་མིང་ནི། དེ་ཁོ་ན་ཉིད་ཀྱི་ལེའུ་སྟེ་ལྔ་པའོ་ཞེས་པས་བསྟན་ཏོ།། །།གཉིས་པ་དྲོད་ཐོབ་ནས་སེམས་ཀྱི་བརྟན་གཡོ་བརྟག་པའི་ཕྱིར་སྤྱོད་པ་ལ་གཉིས། སྤྱོད་པ་ཉིད་ཇི་ལྟར་བྱ་བ་དང་། གྲོགས་ངོ་ཤེས་པར་བྱེད་པ་བརྡའོ། །དང་པོ་ལ་གསུམ། བཤད་པར་དམ་བཅའ་བ། དོན་དངོས། ལེའུའི་མིང་ངོ་། །དང་པོ་ནི། དེ་ནས་
་་་་་ལེའུའི་འགྲེལ་ནི། དེ་ཁོ་ན་ཉིད་ཀྱི་ལེའུའི་འོག་ཏུ་སྤྱོད་པའི་ལེའུ་འཆད་པའི་རྒྱུ་མཚན་ཡོད་དེ། དེ་ཁོ་ན་ཉིད་རྟོགས་པའི་དྲོད་ཐོབ་ནས་སྤྱོད་པ་བྱ་དགོས་སོ་ཞེས་བསྟན་པའི་ཕྱིར་དང་། ནང་སྦས་དོན་ནི་རྩ་ནང་གི་བྱང་སེམས་གཡོ་ཞིང་རྒྱུ་བ་དེ་དོན་གྱི་སྤྱོད་པ་ཡིན་ནོ་ཞེས་བསྟན་པའི་ཕྱིར་རོ། །
གཞན་ཡང་ཞེས་པ་ནས། ཕྱིན་མཆོག་ཉིད་ཅེས་པའི་བར་གཉིས་ཀྱིས་བསྟན་ཏོ། །གཉིས་པ་དངོས་ལ་གཉིས། མདོར་བསྟན་དང་། རྒྱས་བཤད་དོ། །དང་པོ་ལ་ལྔ། སྤྱོད་པའི་དགོས་པ། རྒྱན་གོས། ཁ་ཟས། ལྷའི་རྣལ་འབྱོར། གྲོགས་བསྟན་པའོ། །དང་པོ་ནི། གང་གི་དངོས་གྲུབ་མཐར་འགྲོ་བ། །ཀྱཻ་རྡོ་རྗེའི་དངོས་གྲུབ་རྒྱུས། །ཞེས་པས་བསྟན། གཉིས་པ་ནི། སྒོམ་པ་པོ་ཡི་ཞེས་པ་ནས། སྟག་གི་པགས་པ་ཉིད་ཅེས་པའི་བར་གྱིས་བསྟན། གསུམ་པ་ནི། བཟའ་བ་མི་འཆི་བཅུ་ཕྱེད་དེ་ཞེས་པས་བསྟན། བཞི་པ་ནི། ཧེ་རུ་ཀ་སྦྱོར་སྐྱེས་བུ་ཉིད། །ཅེས་པས་བསྟན། ལྔ་པ་ནི། ཁ་དོག་ལྔ་ལ་ཞེས་པ་ནས། གང་ཕྱིར་དབྱེ་བ་མཚོན་མི་བྱ། །ཞེས་པའི་བར་གྱིས་བསྟན། གཉིས་པ་རྒྱས་པར་བཤད་པ་ལ་གཉིས། སྤྱོད་པའི་སྔོན་དུ་འགྲོ་བ་དྲོད། དྲོད་ཐོབ་ནས་སྤྱོད་པ་བྱ་བའི་ཚུལ་ལོ། །དང་པོ་ནི། ཤིང་གཅིག་དང་ནི་ཞེས་པ་ནས། བཟང་བར་བརྗོད་པར་བྱ་ཞེས་པའི་བར་གྱིས་བསྟན། གཉིས་པ་ལ་ལྔ། གང་གི་སྤྱོད་པའི་གང་ཟག གང་དང་སྤྱད་པའི་གྲོགས། རྒྱན་གྱི་རྣམ་གཞག ལྷའི་རྣལ་འབྱོར། ཇི་ལྟར་སྤྱོད་པའི་ཚུལ་ལོ། །དང་པོ་ནི། ཅུང་ཟད་དྲོད་ནི་ཞེས་པ་ནས། འདི་ནི་སྤྱོད་པ་སྤྱད་པ་ཉིད། །ཅེས་པའི་བར་གྱིས་བསྟན། གཉིས་པ་ལ་གསུམ། གྲོགས་ཀྱི་མཚན་ཉིད། ཇི་ལྟར་སྦྱང་བའི་ཐབས། བསྟེན་པའི་ཚུལ་ལོ། །དང་པོ་ལ་གསུམ། རྡོ་རྗེའི་རིགས་མཆོག་ཏུ་བསྟན་པ། ཡང་ན་རང་གི་ལྷའི་རིགས་དང་འབྲེལ་པ། རིགས་གཞན་ལའང་རུང་པའོ། །དང་པོ་ནི། ཤིན་ཏུ་བཞིན་བཟང་ཞེས་པ་ནས། སྤྱོད་པ་བྱ་བར་རྟོགས་པར་བྱ། །ཞེས་པའི་བར་གྱིས་བསྟན། གཉིས་པ་ནི། རྡོ་རྗེའི་རིགས་ཀྱི་ཞེས་པ་ནས། རིགས་ཀྱི་བྱ་ཞེས་པའི་བར་ཚིག་གཉིས་ཀྱིས་བསྟན། །གསུམ་པ་ནི། ཡང་ན་གཞན་གྱི་རིགས་བྱུང་བ། །ཞེས་པས་བསྟན་ཏོ། །གཉིས་པ་ཇི་ལྟར་སྦྱང་བའི་ཐབས་ནི། བྱང་ཆུབ་ས་བོན་གདབ་པ་དང་། །སྦྱངས་པ་ཡི་ནི་གཟུང་བར་བྱ། །ཞེས་པས་བསྟན། གསུམ་པ་བསྟན་པའི་ཚུལ་ནི། གལ་ཏེ་དགའ་བས་ཞེས་པ་ནས། ཡོ་ག་མཉམ་པར་བཞག་པས་བྱེད། །ཅེས་པའི་བར་གྱིས་བསྟན་ཏོ། །གསུམ་པ་རྒྱན་གྱི་རྣམ་གཞག་ནི། འཁོར་ལོའི་གཟུགས་ཀྱི་ཞེས་པ་ནས། ཐབས་ཀྱི་གཟུགས་ཀྱི་ཅང་ཏེའུ་ཉིད། །ཅེས་པའི་བར་གྱིས་བསྟན། བཞི་པ་ལྷའི་རྣལ་འབྱོར་ནི། ཞེ་སྡང་རྣམ་དག་རྣལ་འབྱོར་པ། །ཞེས་པས་བསྟན། ལྔ་པ་ཇི་ལྟར་སྤྱོད་པའི་ཚུལ་ལ་གཉིས། བསྟེན་པར་བྱ་བ་དགོས་པ་དང་བཅས་པ་བཟུང་བ་དང་། དམ་ཚིག་དང་སྡོམ་པ་ལས་མི་འདའ་བར་སྤྱོད་པའོ། །དང་པོ་ལ་བཞི། དགོས་པ་དང་བཅས་པའི་གླུ་གར། བཟའ་བཏུང་། རྒྱན་ཆ། ལག་ཆ་དགོས་པ་དང་བཅས་པའོ། །དང་པོ་ནི། གླུ་ནི་རྣམ་དག་སྔགས་སུ་གནས། །ཞེས་པ་ནས། ཡོ་གའི་རྟག་ཏུ་རྟག་ཏུ་བྱེད། །ཅེས་པའི་བར་གྱིས་བསྟན། གཉིས་པ་ནི། སྨན་ནི་རྣམ་པར་ཞེས་པ་ནས། བསྲུང་བར་འགྱུར་བ་ཡིན་ཞེས་པའི་བར་གྱིས་བསྟན། གསུམ་པ་ནི། རྐུན་མའི་སྐྲ་ལ་ཞེས་པ་ནས། རྣལ་འབྱོར་པའི་སྤྱོད་པས་འཛིན། །ཞེས་པའི་བར་གྱིས་བསྟན། བཞི་པ་ནི། ཅང་ཏེའུའི་སྒྲ་ནི་ཞེས་པ་ནས། བཟླས་དང་སྒོམ་པ་ཡིན་ཞེས་པའི་བར་གྱིས་བསྟན་ཏོ། །གཉིས་པ་དམ་ཚིག་སྡོམ་པ་ལས་མི་འདའ་བར་སྤྱོད་པ་ལ་བདུན། ཕྱིན་ཅི་ལོག་དྲུག་སྤང་བ། སྤྱོད་པ་སྔོན་དུ་འགྲོ་བ། རྟོག་པ་དང་བྲལ་པའི་སྤྱོད་པ་དངོས། དངོས་གྲུབ་ཀྱི་རྒྱུ་བླ་མ་ལ་ཕྱག་འཚལ་བ། ལས་ཀྱི་དམ་ཚིག་ལས་གྲོལ་བ། འཇིགས་པ་དང་བྲལ་བའི་ཀུན་ཏུ་སྤྱོད་པ། ཡེ་ཤེས་ཀྱི་དམ་ཚིག་སྙིང་རྗེ་དང་ལྡན་ཞིང་ཆང་གིས་བཟི་བར་མི་བྱའོ། །དང་པོ་ནི། སྐད་དང་རྨོངས་དང་ཞེས་པ་ནས། ཐེ་ཚོམ་མེད་པར་སྤྱོད་པར་བྱ། །ཞེས་པའི་བར་གྱིས་བསྟན། གཉིས་པ་ནི། ལུས་ཀྱི་སྦྱིན་པ་ཞེས་པ་ནས། སྦྱིན་པ་བྱིན་མི་བྱ་ཞེས་པའི་བར་གྱིས་བསྟན། གསུམ་པ་ནི། བཟའ་བཅའ་དེ་བཞིན་ཞེས་པ་ནས། རྣམ་རྟོག་ཉིད་དུ་མི་བྱའོ། །ཞེས་པའི་བར་གྱིས་བསྟན། བཞི་པ་ནི། དངོས་གྲུབ་ཐོབ་པའི་ཞེས་པ་ནས། མངོན་ཕྱག་འཚལ་ཞེས་པའི་བར་གྱིས་བསྟན། ལྔ་པ་ནི། བསླབ་དང་དབང་ལ་ཞེས་པ་ནས། རྣལ་འབྱོར་ལྡན་པས་སྤྱོད་པ་བྱེད། །ཅེས་པའི་བར་གྱིས་བསྟན། དྲུག་པ་ནི། ངེས་པར་མངོན་དུ་ཞེས་པ་ནས། སེང་གེའི་གཟུགས་ཀྱིས་རྣམ་པར་རྒྱུ། །ཞེས་པའི་བར་གྱིས་བསྟན། བདུན་པ་ནི། སེམས་ཅན་ཀུན་གྱི་ཞེས་པ་ནས། བཏུང་བས་བཟི་བ་མེད་ཅེས་པའི་བར་གྱིས་བསྟན། གསུམ་པ་ལེའུའི་མིང་ནི། དྲུག་པའོ་ཞེས་པས་བསྟན་ཏོ། །།གཉིས་པ་གྲོགས་ངོ་ཤེས་པར་བྱེད་པ་བརྡ་ལ་གསུམ། བཤད་པར་དམ་བཅའ་བ། དོན་དངོས། ལེའུའི་མིང་ངོ་། །དང་པོ་ནི། དེ་ནས་
་་་་་ལེའུའི་འགྲེལ་ནི། སྤྱོད་པའི་ལེའུའི་འོག་ཏུ་བརྡའི་ལེའུ་འཆད་པའི་རྒྱུ་མཚན་ཡོད་དེ། དེ་ལྟར་རིམ་གཉིས་བརྟན་པའི་རྣལ་འབྱོར་པས་སྤྱོད་པ་བྱེད་པའི་ཚེ་གྲོགས་རྣལ་འབྱོར་མ་ངོ་ཤེས་པར་བྱེད་པ་ལ་བརྡ་དང་བརྡའི་ལན་གྱི་རྣམ་གཞག་ཤེས་པར་བྱེད་པ་དང་། གང་དུ་རྒྱུ་བའི་གནས་ཀྱང་ཡུལ་སོ་གཉིས་པོ་འདི་དག་ཡིན་ནོ་ཞེས་བསྟན་པའི་དོན་བསྡུས་ཡིན་པའི་ཕྱིར་དང་། སྦས་དོན་ནི་རྩ་ནང་གི་བྱང་སེམས་དེ་སེམས་སྨྱུག་མའི་རང་བཞིན་དུ་མཚོན་པའི་ཕྱིར་རོ། །
གཙོ་མོའི་ལེའུ་བཤད་པར་བྱའོ། །ཞེས་པས་བསྟན། གཉིས་པ་ལ་གཉིས་ཏེ། ལུས་ཀྱི་བརྡ་དངོས་དང་། བརྡས་མཚོན་པའི་གྲོགས་དང་འདུ་བའི་ཚུལ་ལོ། །དང་པོ་ལ་དྲུག བརྡའི་དགོས་པ། ཕྱག་རྒྱ་དང་ཕྱག་རྒྱའི་ལན། དམ་ཚིག་དང་ལྡན་མི་ལྡན་དབྱེ་བ། དམ་ཚིག་དང་ལྡན་པ་འདུ་བའི་བརྡའ། འདུ་བའི་གནས་སྤྱིར་བསྟན་པ། དེ་དུས་སུ་ཇི་ལྟར་བྱ་བའོ། །དང་པོ་ནི། གང་གི་སྤུན་དང་ཞེས་པ་ནས། ཤེས་པར་བྱ་ཞེས་པའི་བར་ཚིག་གཉིས་ཀྱིས་བསྟན། གཉིས་པ་ལ་གཉིས་ཏེ། དོན་སྟོན་པ་སྙུན་གྱི་བརྡའ་དང་། དོན་སྟོན་པ་མེད་པའི་བརྡའོ། །དང་པོ་ནི། གང་ཞིག་སོར་མོ་ཞེས་པ་ནས། སྙུན་གྱི་ཕྱག་རྒྱ་རྣམ་པར་ཤེས། །ཞེས་པའི་བར་གྱིས་བསྟན། གཉིས་པ་ནི། གང་གི་སྲིན་ལག་ཅེས་པ་ནས། ལྡོའི་རྣམ་པར་བརྩེ་བར་བྱ། །ཞེས་པའི་བར་གྱིས་བསྟན་ཏོ། །གསུམ་པ་དམ་ཚིག་དང་སྡོམ་པ་ལྡན་མི་ལྡན་དབྱེ་བ་ནི། ཕྱག་རྒྱ་ཕྱག་རྒྱའི་ལན་གྱི་ནི། །དམ་ཚིག་གི་ནི་རྣམ་པར་དབྱེ། །ཞེས་པས་བསྟན། བཞི་པ་ནི། དེ་ལ་རྣལ་འབྱོར་མས་ཞེས་པ་ནས། བརྟུལ་ཞུགས་བཟང་ཞེས་པའི་བར་གྱིས་བསྟན། ལྔ་པ་ནི། དེ་ལ་ཕྱི་རོལ་ཞེས་པ་ནས། གནས་པ་ནི་ཞེས་པའི་བར་ཚིག་གཉིས་ཀྱིས་བསྟན། དྲུག་པ་ནི། དེ་ལ་འདུ་བར་རྣལ་འབྱོར་མས། །གང་སྨྲས་དེ་དག་ཐམས་ཅད་བྱ། །ཞེས་པས་བསྟན་ཏོ། །གཉིས་པ་གྲོགས་དང་འདུ་བའི་ཚུལ་ལ་གསུམ། གང་དུ་འདུ་བའི་གནས། ནམ་འདུ་བའི་དུས། འདུས་པའི་བྱ་བའོ། །དང་པོ་ལ་གཉིས། ཞུས་ལན་གྱིས་མདོར་བསྟན་པ་དང་། ཞུས་ལན་གྱིས་རྒྱས་པར་བཤད་པའོ། །དང་པོ་ནི། ཀྱེ་བཅོམ་ལྡན་འདས་ཞེས་པ་ནས། འདིས་ནི་གཞན་གྱིས་བརྗོད་མི་བྱ། །ཞེས་པའི་བར་གྱིས་བསྟན། གཉིས་པ་ནི། ཀྱེ་བཅོམ་ལྡན་འདས་ཞེས་པ་ནས། ཉེ་བའི་དུར་ཁྲོད་བརྗོད་པར་བྱ། །ཞེས་པའི་བར་གྱིས་བསྟན་ཏོ། །གཉིས་པ་ལ་ནམ་འདུ་བའི་དུས་ལ་གཉིས་ཏེ། དགོས་པ་དང་བཅས་པའི་བཤད་པར་དམ་བཅའ་བ་དང་། ཞུས་པ་དང་ལན་གཉིས་ཀྱི་དོན་དངོས་སོ། །དང་པོ་ནི། སེམས་ཅན་ཀུན་གྱི་ཞེས་པ་ནས། ཉིན་བར་ཉིད་ཀྱང་བཤད་པར་བྱ། །ཞེས་པའི་བར་གྱིས་བསྟན། གཉིས་པ་ནི། ཀྱེ་བཅོམ་ལྡན་ཞེས་པ་ནས། བརྒྱད་པ་ཉིད་ཅེས་པའི་བར་གྱིས་བསྟན་ཏོ། །གསུམ་པ་འདུས་པའི་བྱ་ལ་གསུམ། ཚོགས་ཀྱི་ཡོ་བྱད། རིམ་པ་གཉིས་ཀྱི་རྣལ་འབྱོར། ཁ་ཟས་ཀྱི་རྣལ་འབྱོར་དགོས་པ་དང་བཅས་པའོ། །དང་པོ་ནི། རྒྱལ་མཚན་དང་ནི་ཞེས་པ་ནས། ཆོ་གའི་གཙོ་བོ་དགག་པར་བྱ། །ཞེས་པའི་བར་གྱིས་བསྟན། གཉིས་པ་ལ་གཉིས། རྣལ་འབྱོར་གཉིས་ལ་བརྟེན་པའི་བསྐྱེད་རིམ་དང་། ཧེ་རུ་ཀའི་ངེས་ཚིག་གི་རྫོགས་རིམ་གྱི་ཡེ་ཤེས་སོ། །དང་པོ་ལ་གཉིས། རྣལ་འབྱོར་དངོས་དང་། དེ་ལྟར་བསྒོམས་པའི་ཕན་ཡོན་ནོ། །དང་པོ་ལ་གཉིས། བདག་ཉིད་སྒོམ་པའི་རྣལ་འབྱོར་དང་། གཞན་ལ་སྒོམ་པའི་རྣལ་འབྱོར་རོ། །དང་པོ་ནི། དེ་ལ་འདི་ལྟར་ཞེས་པ་ནས། བཟང་ངན་མི་སྨྲ་གང་ཡང་མེད། །ཅེས་པའི་བར་གྱིས་བསྟན། གཉིས་པ་ནི། ཇི་ལྟར་བདག་ཉིད་འདི་ལྟར་ཞེས་པ་ནས། བཟའ་དང་བཏུང་བ་ལ་སོགས་སྤྱད། །ཅེས་པའི་བར་གྱིས་བསྟན། གཉིས་པ་དེ་ལྟར་སྒོམ་པའི་ཕན་ཡོན་ནི། ཡན་ལག་ཇི་སྙེད་ཅེས་པ་ནས། ཕྱག་རྒྱ་ཡིན་ཞེས་པའི་བར་གྱིས་བསྟན། གཉིས་པ་ཧེ་རུ་ཀའི་ངེས་ཚིག་གི་རྫོགས་རིམ་གྱི་ཡེ་ཤེས་བསྒོམ་པ་ནི། ཤྲཱི་ནི་གཉིས་མེད་ཡེ་ཤེས་ཆེ། །ཞེས་པ་ནས། གང་དུའང་མ་གནས་པ་ཞེས་པའི་བར་གྱིས་བསྟན་ཏོ། །གསུམ་པ་ཁ་ཟས་ཀྱི་རྣལ་འབྱོར་དགོས་པ་དང་བཅས་པ་ནི། རྡོ་རྗེ་ཐོད་པའི་ཞེས་པ་ནས། དེ་ཡི་དབང་དུ་འགྱུར་ཞེས་པའི་བར་གྱིས་བསྟན། གསུམ་པ་ལེའུའི་མིང་ནི། བརྡ་དང་གནས་གཏན་ལ་དབབ་པའི་ལེའུ་སྟེ་བདུན་པའོ་ཞེས་པའི་བར་གྱིས་བསྟན་ཏོ།། །།གསུམ་པ་རྣལ་འབྱོར་མ་དང་ལྷན་ཅིག་སྐྱེས་པའི་དོན་བསྒོམ་པ་ལ་གཉིས། རྣལ་འབྱོར་མའི་འཁོར་ལོ་བསྒོམ་པ་དངོས་དང་། དེའི་རྣམ་པར་དག་པའོ། །དང་པོ་ལ་གསུམ། བཤད་པར་དམ་བཅའ་བ། དོན་དངོས། ལེའུའི་མིང་ངོ་། །དང་པོ་ནི། དེ་ནས་
་་་་་ལེའུའི་འགྲེལ་ནི། བརྡ་དང་གནས་ཀྱི་ལེའུའི་འོག་ཏུ་རྣལ་འབྱོར་མའི་འཁོར་ལོའི་ལེའུ་འཆད་པའི་རྒྱུ་མཚན་ཡོད་དེ། དེ་ལྟར་བརྡས་ངོ་ཤེས་པར་བྱ་བའི་རྣལ་འབྱོར་མ་དེ་ཡང་ལྷ་མོ་བཅོ་ལྔ་པོ་ཡིན་ནོ་ཞེས་བསྟན་པའི་ཕྱིར་དང་། སྦས་དོན་ནི་ལྷན་ཅིག་སྐྱེས་པའི་ཡེ་ཤེས་ཀྱི་ཉེ་བའི་རྒྱུ་ནང་གི་རྩ་རྣམས་ལྷ་མོ་རྣམས་སུ་བསྒོམ་པ་ཡིན་པའི་ཕྱིར་རོ། །
རྣལ་འབྱོར་མའི་འཁོར་ལོ་བཤད་པར་བྱའོ། །ཞེས་པས་བསྟན། གཉིས་པ་དངོས་ལ་གསུམ། བསྐྱེད་པའི་རིམ་པ་བསྒོམ་ཚུལ། རིམ་པ་གཉིས་འབྲེལ་ཅན་དུ་བསྒོམ་ཚུལ། རྫོགས་པའི་རིམ་པ་བསྒོམ་ཚུལ་ལོ། །དང་པོ་ལ་གཉིས། མདོར་བསྟན་པ་དང་། རྒྱས་པར་བཤད་པའོ། །དང་པོ་ནི། ནམ་མཁའ་ཁམས་གསུམ་ཞེས་པ་ནས། ལྷ་རྣམས་ཇི་ལྟར་འབྱུང་བ་ཉིད། །ཅེས་པའི་བར་གྱིས་བསྟན། གཉིས་པ་ལ་རྟེན་བསྐྱེད་པ་དང་། བརྟེན་པ་བསྐྱེད་པ་གཉིས། དང་པོ་ལ་འབྱུང་བ་བཞི་ལས་གཞལ་ཡས་ཁང་བསྐྱེད་པ་དང་། གདན་བསྒོམ་པའོ། །དང་པོ་ནི། འཁོར་ལོ་ཞེས་པ་ནས། ཕྱི་མར་བརྗོད་ཅེས་པའི་བར་གྱིས་བསྟན། གཉིས་པ་ནི། དེ་དབུས་ཤི་བ་བཅོ་ལྔ་ཡི། གདན་གྱི་བདག་ཉིད་རྣམ་པར་བསམ། །ཞེས་པས་བསྟན། གཉིས་པ་བརྟེན་པ་ལྷ་བསྐྱེད་པ་ལ་གསུམ། མངོན་བྱང་ལྔའི་བསྐྱེད་ཆོག ལྷ་མོ་རྣམས་གསལ་གདབ་པ། ཁ་དོག་གི་སྒོ་ནས་ཞེན་པ་སྤངས་པའོ། །དང་པོ་ལ་གཉིས། ལྷ་མོ་རྣམས་ཀྱི་མངོན་བྱུང་དང་། རྒྱུ་རྡོ་རྗེ་འཛིན་པའི་བསྐྱེད་ཆོག་གོ །དང་པོ་ལ་གསུམ། ཨ་ལྀ་ཀ་ལྀ་ལ་མ་ལྟོས་པའི་མངོན་བྱང་། ལྟོས་པའི་མངོན་བྱང་། ཡེ་ཤེས་ལྔ་དང་སྦྱར་བའོ། །དང་པོ་ནི། དེ་ཡི་སྟེང་དུ་ཟླ་བ་ཡིན། །ཞེས་པ་ནས། གཉིས་འདུས་པ་ལས་བདེ་ཆེན་ནོ། །ཞེས་པའི་བར་གྱིས་བསྟན། གཉིས་པ་ནི་ཨ་ལྀ་ཟླ་བའི་ཞེས་པ་ནས། རབ་ཏུ་གྲགས་ཞེས་པའི་བར་གྱིས་བསྟན། གསུམ་པ་ནི། ཟླ་བ་མེ་ལོང་ཞེས་པ་ནས། ལྔ་པོ་སྒོམ་པ་ཉིད་ཅེས་པའི་བར་གྱིས་བསྟན། གཉིས་པ་རྒྱུ་རྡོ་རྗེ་འཛིན་པའི་བསྐྱེད་ཆོག་ལ་གཉིས། གཙོ་བོ་མཉམ་སྦྱར་ལས་བསྐྱེད་པ་དང་། འཁོར་གྱི་ལྷ་མོ་ཐབས་དང་ཤེས་རབ་ལས་བསྐྱེད་པའོ། །དང་པོ་ནི། ཨ་ལྀ་ཀ་ལྀ་མཉམ་སྦྱོར་བ། །ཞེས་པ་ནས། ནོར་བུའི་འོད་ཅེས་པའི་བར་གྱིས་བསྟན། གཉིས་པ་ནི། ཐབས་དང་ཤེས་རབ་ཅེས་པ་ནས། དབྱེ་བ་སོ་སོ་ཡིན་ཞེས་པའི་བར་གྱིས་བསྟན་ཏོ། །གཉིས་པ་ལྷ་མོ་རྣམས་གསལ་གདབ་པ་ལ་བཞི། ཕྱོགས་གང་དུ་བགོད་པ། ལྷ་མོ་རྣམས་ཀྱི་རྣམ་པ། ཕྱག་མཚན་དང་གདན་གྱི་རྣམ་གཞག དེ་ལྟར་བསྒོམས་པའི་ཕན་ཡོན་ནོ། །དང་པོ་ནི། རེ་ཞིག་ནང་གི་འཕར་མ་ལ། །ཞེས་པ་ནས། སྙིང་རྗེ་ཆེན་པོ་འདི་དག་གནས། །ཞེས་པའི་བར་གྱིས་བསྟན། གཉིས་པ་ནི། ལྷ་མོ་ཐམས་ཅད་ཅེས་པ་ནས། ཕྱུག་གཉིས་གྱེན་དུ་དབུ་སྐྱེས་སེར། །ཞེས་པའི་བར་གྱིས་བསྟན། གསུམ་པ་ནི། ང་རྒྱལ་ལ་སོགས་ཞེས་པ་ནས། ཐབས་ཀྱི་རེ་ནི་རྣམ་པར་བརྟག །ཅེས་པའི་བར་གྱིས་བསྟན། བཞི་པ་ནི། འདི་ན་འཁོར་ལོ་རྣམ་བསྒོམས་ན། །དངོས་གྲུབ་མྱུར་དུ་ཐོབ་པར་འགྱུར། །ཞེས་པས་བསྟན་ཏོ། །གསུམ་པ་ཁ་དོག་གི་སྒོ་ནས་ཞེན་པ་སྤང་བ་ནི། དང་པོར་ནག་པོ་རབ་ཏུ་སྒོམ། །ཞེས་པ་ནས། དགའ་བྲལ་མཐར་ཡང་དེ་བཞིན་ནོ། །ཞེས་པའི་བར་གྱིས་བསྟན་ནོ། །གཉིས་པ་རིམ་གཉིས་འབྲེལ་བ་ཅན་དུ་བསྒོམ་པ་ནི། བསྐྱེད་པའི་རིམ་པ་ཉིད་དང་ནི། །ཞེས་པ་ནས། བསྐྱེད་པ་ཡི་ནི་ཆ་བཤད་དོ། །ཞེས་པའི་བར་གྱིས་བསྟན། གསུམ་པ་རྫོགས་པའི་རིམ་པ་བསྒོམ་ཚུལ་ལ་གཉིས། མདོར་བསྟན་པ་དང་རྒྱས་པར་བཤད་པའོ། །དང་པོ་ནི། ནམ་མཁའི་ཁམས་ནི་པདྨ་ལ། །ཞེས་པ་ནས་ཇི་ལྟར་འབྱུང་བ་ཁུ་བ་ཡིན། །ཞེས་པའི་བར་གྱིས་བསྟན། གཉིས་པ་རྒྱས་པར་བཤད་པ་ལ་གཉིས། ཇི་ལྟར་སྒོམ་པའི་ཚུལ་དང་། དེ་གདོན་མི་ཟ་བར་བསྒོམ་པར་གདམ་པའོ། །དང་པོ་ལ་གཉིས། ལྷན་ཅིག་སྐྱེས་པའི་ལྷན་ཅིག་སྐྱེས་པ་བསྒོམ་ཚུལ་དང་། རང་བཞིན་ལྷན་ཅིག་སྐྱེས་པའི་བསྒོམ་ཚུལ་ལོ། །དང་པོ་ལ་གསུམ། ལྷན་ཅིག་སྐྱེས་པའི་ཡེ་ཤེས་ཀྱི་ངོ་བོ་གཏན་ལ་དབབ་པ། དེ་རྟོགས་པར་བྱེད་པའི་ཐབས། ཐབས་བསྒོམས་པའི་ཕན་ཡོན་ནོ། །དང་པོ་ལ་གསུམ། ལྷན་སྐྱེས་ཀྱི་དབྱེ་བ། ཡེ་ཤེས་དགའ་བ་བཞིའི་ཁྱད་པར།